Il-Kummissjoni Ewropea qed tipproponi Fond Ewropew għad-Difiża u azzjonijiet oħra biex l-Istati Membri jiġu megħjuna jonfqu b'mod aktar effiċjenti fil-kapaċitajiet ta' difiża konġunti, tissaħħaħ is-sigurtà taċ-ċittadini Ewropej u titrawwem bażi industrijali kompetittiva u innovattiva. Fid-diskors dwar l-Istat tal-Unjoni tal-2016, il-President Jean-Claude Juncker enfasizza l-importanza ta' Ewropa b'saħħitha li tista' tiddefendi u tipproteġi liċ-ċittadini tagħha f'pajjiżhom u barra minn pajjiżhom: ambizzjoni li ma tistax tinkiseb mingħajr l-innovazzjoni u l-akkomunament tar-riżorsi fl-industrija Ewropea tad-difiża. Il-Pjan ta' Azzjoni Ewropew għad-Difiża adottat illum mill-Kummissjoni iwettaq din il-viżjoni. Il-President tal-Kummissjoni Ewropea Jean Claude Juncker qal: "Sabiex niżguraw is-sigurtà kollettiva tagħna, għandna ninvestu fl-iżvilupp komuni ta' teknoloġiji u tagħmir ta' importanza strateġika - mill-kapaċitajiet tal-art, tal-arju, tal-baħar u tal-ispazju sas-sigurtà ċibernetika. Dan jeħtieġ aktar kooperazzjoni bejn l-Istati Membri u akkomunament akbar ta' riżorsi naturali. Jekk l-Ewropa ma tiħux ħsieb is-sigurtà tagħha stess, ħadd mhu se jagħmel dan għalina. Bażi industrijali ta' difiża qawwija, kompetittiva u innovattiva se tagħtina awtonomija strateġika." Skont il-Pjan ta' Azzjoni Ewropew għad-Difiża, il-Kummissjoni tipproponi: 1 - It-twaqqif ta' Fond Ewropew għad-Difiża biex jappoġġa l-investiment f'riċerka konġunta u l-iżvilupp konġunt tat-tagħmir u tat-teknoloġija tad-difiża: il-fond propost jinkludi żewġ pjattaformi li huma komplementari iżda differenti fl-istruttura legali u fis-sorsi baġitarji tagħhom. 2 - Il-promozzjoni tal-investimenti fl-SMEs, fin-negozji ġodda, fil-kumpaniji żgħar b'kapitalizzazzjoni medja u fornituri oħra għall-industrija tad-difiża: Il-Fondi Strutturali u ta' Investiment Ewropej u l-Bank Ewropew tal-Investiment (BEI) diġà jipprovdu appoġġ finanzjarju għall-iżvilupp ta' għadd ta' attivitajiet b'użu doppju. Il-Kummissjoni se tappoġġa l-isforzi tal-BEI biex jitjieb l-aċċess għall-finanzjament min-naħa tal-ktajjen tal-provvista tad-difiża. Se tippromwovi l-kofinanzjament tal-UE tal-proġetti ta' investiment produttiv u l-modernizzazzjoni tal-ktajjen tal-provvista tad-difiża. Skont il-'Pjan ta' Azzjoni għall-Kooperazzjoni Settorjali dwar il-Ħiliet', il-Kummissjoni se tappoġġa l-kooperazzjoni fis-settur tad-difiża bil-għan li jiġi żgurat li n-nies ikollhom il-ħiliet xierqa u l-abbiltà teknoloġika sabiex joħolqu l-innovazzjoni. 3 - It-tisħiħ tas-Suq Uniku għad-difiża: Il-Kummissjoni se ssaħħaħ il-kundizzjonijiet għal suq ta' difiża fl-Ewropa li jkun kompetittiv u miftuħ sabiex il-kumpaniji jiġu megħjuna joperaw fil-livell transfruntier u l-Istati Membri jiġu megħjuna jiksbu l-aħjar valur għal flushom fl-akkwist fil-qasam tad-difiża. Biex tagħmel dan, il-Kummissjoni se tissokta bl-applikazzjoni effettiva taż-żewġ Direttivi dwar l-akkwist fil-qasam tad-difiża u tas-sigurtà u dwar it-trasferimenti fl-UE, se tiffaċilita l-parteċipazzjoni transfruntiera fl-akkwist fil-qasam tad-difiża, tappoġġa l-iżvilupp ta' standards industrijali, u tippromwovi l-kontribut tal-politiki settorjali, bħal ngħidu aħna l-programmi spazjali tal-UE, lill-prijoritajiet komuni fir-rigward tas-sigurtà u tad-difiża. Il-passi li jmiss: Il-Kummissjoni issa se tippreżenta u tiddiskuti dawn il-proposti, b'mod partikolari l-ħolqien ta' Fond Ewropew għad-Difiża, mal-partijiet interessati kollha. Il-Kunsill Ewropew tal-15 u tas-16 ta' Diċembru se jkun avveniment kruċjali. Sfond Fil-linji gwida politiċi tiegħu ta' Ġunju 2014, il-President Juncker stqarr: "Nemmen li għandna bżonn naħdmu fuq Ewropa aktar b'saħħitha meta niġu għall-kwistjonijiet ta' sigurtà u ta' difiża. Iva, l-Ewropa hija prinċipalment “setgħa ta' persważjoni”. Iżda anki l-akbar setgħat ta' persważjoni ma jistax ma jkollhomx fl-aħħar mill-aħħar xi kapaċitajiet ta' difiża integrati.” Fid-diskors tiegħu dwar l-Istat tal-Unjoni tal-14 ta' Settembru 2016, il-President Juncker stqarr li "l-Ewropa ma tistax tkompli tvinċi bis-saħħa militari tal-oħrajn jew tħalli lil Franza tiddefendi unurha waħidha fil-Mali. (…) "Sabiex ikollna difiża Ewropea b'saħħitha, jeħtieġ li l-industrija tad-difiża Ewropea tħaddan l-innovazzjoni. Huwa għalhekk li se nipproponu Fond għad-Difiża Ewropea sa qabel tmiem is-sena, sabiex nagħtu spinta qawwija lir-riċerka u l-innovazzjoni." Matul l-aħħar deċennju, l-Istati Membri tal-UE naqqsu l-infiq għad-difiża bi kważi 12 % f'termini reali, iżda dan ma ġiex ikkumpensat b'aktar kooperazzjoni Ewropea. In-nuqqas ta' koperazzjoni bejn l-Istati Membri fil-qasam tad-difiża u tas-sigurtà huwa stmat li jiswa bejn EUR 25 biljun u EUR 100 biljun fis-sena (ara l-Anness). Fis-Summit ta' Bratislava f'Settembru 2016, il-mexxejja tas-27 Stat Membru kkonkludew: "Mhux biss neħtieġu li l-UE tiggarantixxi l-paċi u d-demokrazija iżda wkoll is-sigurtà ta' niesna." F'ambjent ġeopolitiku mimli sfidi, qablu fuq il-ħtieġa li jsaħħu l-kooperazzjoni tal-UE dwar is-sigurtà esterna u d-difiża. B'mod konkret, f'Diċembru 2016, il-Kunsill Ewropew għandu jiddeċiedi fuq “pjan ta' implimentazzjoni konkret dwar is-sigurtà u d-difiża u dwar kif isir użu aħjar mill-għażliet fit-Trattati, speċjalment rigward il-kapaċitajiet.” Il-Pjan ta' Azzjoni Ewropew għad-Difiża huwa marbut sfiq mal-Pjan għall-Implimentazzjoni tal-Istrateġija Globali fil-qasam tas-Sigurtà u d-Difiża, li jistabbilixxi livell ġdid ta' ambizzjoni għall-Unjoni u jidentifika l-azzjonijiet biex dan jitwettaq, kif ukoll mal-implimentazzjoni tad-Dikjarazzjoni Konġunta UE-NATO ffirmata mill-President tal-Kunsill Ewropew, mill-President tal-Kummissjoni u mis-Segretarju Ġenerali tan-NATO. L-azzjonijiet proposti f'dan il-Pjan ta' Azzjoni Ewropew għad-Difiża se jwasslu għal Unjoni Ewropea aktar b'saħħitha fil-qasam tad-difiża, u fl-aħħar mill-aħħar dan ifisser NATO aktar b'saħħitha. Il-Pjan ta' Azzjoni huwa marbut ukoll mal-Qafas Konġunt ta' April 2016 biex jiġi miġġieled it-theddid ibridu u titrawwem ir-reżiljenza tal-UE, tal-Istati Membri tagħha u tal-pajjiżi sħab filwaqt li tiżdied il-kooperazzjoni man-NATO dwar il-ġlieda kontra dan it-theddid, u jibni fuq l-Aġenda Ewropea dwar is-Sigurtà adottata mill-Kummissjoni f'April 2015. Għal aktar informazzjoni ANNESS L-argument ta' vijabbiltà għal infiq iktar effiċjenti fuq id-difiża: B'mod kollettiv, l-Ewropa hija t-tieni l-akbar investitur militari fid-dinja, wara l-Istati Uniti. Madankollu, fl-Ewropa u fis-snin reċenti, il-baġits għad-difiża ċkienu, filwaqt li atturi globali oħra (iċ-Ċina, ir-Russja u l-Arabja Sawdija) aġġornaw is-setturi tad-difiża tagħhom fuq skala mingħajr preċedent. Fl-2015, f'dak li għandu x'jaqsam mad-difiża, l-Istati Uniti investew aktar mid-doppju tan-nefqa totali tal-Istati Membri tal-UE. Iċ-Ċina żiedet il-baġit tagħha fil-qasam tad-difiża b' 150 % matul l-aħħar għaxar snin. B'kuntrast ma' dan, matul l-aħħar deċennju, l-Istati Membri tal-UE naqqsu l-infiq għad-difiża bi kważi 12 % f'termini reali. Dan it-tnaqqis fl-infiq nazzjonali għad-difiża ma ġiex ikkumpensat b'aktar kooperazzjoni Ewropea. L-Ewropa qed iġġarrab ineffiċjenza fl-infiq minħabba fid-duplikazzjonijiet, nuqqas ta' interoperabbiltà, lakuni teknoloġiċi u ekonomiji ta' skala insuffiċjenti għall-industrija u l-produzzjoni. Madwar 80 % tal-akkwist fil-qasam tad-difiża jitmexxa fuq bażi purament nazzjonali, u dan iwassal għal duplikazzjoni għalja tal-kapaċitajiet militari. In-nuqqas ta' kooperazzjoni bejn l-Istati Membri fil-qasam tad-difiża u tas-sigurtà huwa stmat li se jiswa bejn EUR 25 biljun u EUR 100 biljun fis-sena. Mingħajr investiment sostnut fid-difiża, l-industrija Ewropea tissogra li ma jkollhiex l-abbiltà teknoloġika biex tibni l-ġenerazzjoni li jmiss ta' kapaċitajiet kritiċi tad-difiża. Fl-aħħar nett, dan se jolqot l-awtonomija strateġika tal-Unjoni u l-abbiltà tagħha li taġixxi bħala fornitur tas-sigurtà. Meta jkun hemm aktar Ewropa fil-qasam tad-difiża dan se jkollu effett residwu pożittiv fuq l-ekonomija Ewropea. L-industrija Ewropea tad-difiża tiġġenera fatturat totali ta' EUR 100 biljun fis-sena u 1.4 miljun persuna ta' ħila kbira impjegati direttament jew indirettament fl-Ewropa. Kull ewro investit fid-difiża jiġġenera redditu ta' 1,6 - b'mod partikolari fl-impjiegi b'ħiliet speċjalizzati, ir-riċerka u t-teknoloġija, kif ukoll l-esportazzjonijiet. Il-Fond Ewropew għad-Difiża - kif jaħdem: